Document ID: 32010R1106

REGOLAMENT TAL-KUMMISSJONI (UE) Nru 1106/2010
tat-30 ta’ Novembru 2010
li jistabbilixxi l-lista ta’ miżuri li għandhom ikunu esklużi mill-applikazzjoni tar-Regolament tal-Kunsill (KE) Nru 485/2008 dwar l-iskrutinju mill-Istati Membri ta’ tranżazzjonijiet li jiffurmaw parti mis-sistema ta’ finanzjament tal-Fond Agrikolu Ewropew ta’ Garanzija
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 485/2008 tas-26 ta’ Mejju 2008 dwar l-iskrutinju mill-Istati Membri ta’ tranżazzjonijiet li jiffurmaw parti mis-sistema ta’ finanzjament tal-Fond Agrikolu Ewropew ta’ Garanzija (1), u b'mod partikolari l-Artikolu 1(2) tiegħu,
Billi:
(1)
Ir-Regolament (KE) Nru 485/2008 jitratta l-iskrutinju tad-dokumenti kummerċjali ta’ dawk l-entitajiet li jkunu jirċievu jew iħallsu pagamenti li jkollhom x’jaqsmu direttament jew indirettament mas-sistema tal-iffinanzjar tal-Fond Agrikolu Ewropew ta’ Garanzija (FAEG), sabiex jiġi aċċertat jekk tranżazzjonijiet li jifformaw parti mis-sistema ta’ ffinanzjar mill-FAEG ikunux attwalment twettqu u esegwiti b’mod korrett. Madankollu huwa xieraq li jkunu esklużi mill-applikazzjoni ta’ dak ir-Regolament dawk il-miżuri li min-natura tagħhom mhumiex adattati għal kontroll ex-post permezz tal-iskrutinju ta’ dokumenti kummerċjali.
(2)
Lista ta’ miżuri eżentati hija attwalment stabbilita mir-Regolament tal-Kummissjoni (KE) Nru 2311/2000 tat-18 ta’ Ottubru 2000 li jistabbilixxi l-lista tal-miżuri li għalihom ir-Regolament tal-Kunsill (KEE) Nru 4045/89 ma jgħoddx u li jħassar id-Deċiżjoni 96/284/KE (2). Minħabba t-tibdiliet li seħħew fil-leġiżlazzjoni agrikola, jeħtieġ li dik il-lista tkun aġġornata.
(3)
Ċertu miżuri jikkonċernaw il-pagamenti li jew huma relatati mal-erja jew li mhumiex relatati ma' dokumenti kummerċjali li jistgħu jkunu suġġetti għal skrutinju. Għalhekk, huwa xieraq li miżuri bħal dawn ikunu esklużi mill-kamp ta’ applikazzjoni tar-Regolament (KE) Nru 485/2008.
(4)
Għandu jkun ikkunsidrat li ċerti miżuri li qabel kienu ffinanzjati mill-Fond Agrikolu Ewropew ta’ Gwida u Garanzija (FAEGG) issa huma ffinanzjati mill-Fond Agrikolu Ewropew għall-Iżvilupp Rurali (FAEŻR) kif stabbilit mir-Regolament tal-Kunsill (KE) Nru 1290/2005 tal-21 ta’ Ġunju 2005 dwar l-iffinanzjar tal-politika agrikola komuni (3).
(5)
Biex l-affarijiet ikunu ċari, ir-Regolament (KE) Nru 2311/2000 għandu jitħassar u jkun sostitwit b’test ġdid.
(6)
Il-miżuri pprovduti f'dan ir-Regolament huma skont l-opinjoni tal-Kumitat għall-Fondi Agrikoli,
ADOTTAT DAN IR-REGOLAMENT:
Artikolu 1
Is-sistema ta’ skrutinji stabbilita bir-Regolament (KEE) Nru 485/2008 ma' tgħoddx għall-miżuri elenkati fl-Anness għal dan ir-Regolament.
Artikolu 2
Ir-Regolament (KE) Nru 2311/2000 huwa rrevokat.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-30 ta’ Novembru 2010.

Labels: 2
11
15
4